Nagyüzem a kicsiknél
2020-03-09 15:46:36
Gyermek szekciónk valamennyi korcsoportja a pályán volt – az U9-esek dupláztak.
Ahogy az utóbbi hetekben szinte mindig, a Várda LA gyermek szekciós korcsoportjai ezen a hétvégén is pályára léptek – csapataink korosztályos tornákon igyekeztek bizonyítani rátermettségüket.
Az U9-esek a Várkertben hármas nemzetközi villámtornán szerepeltek. Gyermekeink most először játszottak megnövelt pályaméreten, 6+1-es létszámban. Nagyon ígéretes volt, amit tőlük láthattunk, hamar alkalmazkodtak a körülményekhez, és szép játékkal rukkoltak elő, nem mellesleg mindkét mérkőzésüket fölényesen megnyerték.
Az újonnan alakult Titánium Ligában négy korosztállyal mutatkoztunk be Miskolcon, a DVTK Sportcentrumban. Nagyon sok gyerek hiányzott betegség miatt, főleg az U11-es csapatunk volt nagyon tartalékos, de szépen helytálltunk. Minden mérkőzés 2x25 percig tart, és a Bozsik-programból megismert szabályok szerint játszanak a résztvevők. A Salgótarján egyik csapatunknak sem okozott különösebb gondot, a Kecskemét akadémiája már nagyobb falatnak bizonyult, de három csapatunk is magabiztosan győzött. A liga tagja még a Szolnok, DVTK, DVSC, Eger, amely csapatokkal a tavasz folyamán mind a négy korosztályunk meg fog mérkőzni.
A VLA GYERMEK SZEKCIÓS CSAPATAINAK HÉTVÉGI EREDMÉNYEI
U9. Hármas nemzetközi torna, kisvárdai Várkert. Eredmények: Várda LA–Szpartak Beregszász (kárpátaljai) 11–4, –Juventus Satu Mare (romániai) 9–3
Titánium Liga, Miskolc. Eredmények. U8 (2012-es születésűek): Várda LA–Salgótarjáni BTC 14–1, –Kecskemét 4–0. U9 (2011): Várda LA–Salgótarjáni BTC 15–0, –Kecskemét 9–5. U10 (2010): Várda LA–Salgótarjáni BTC 15–0, –Kecskemét 10–4. U11 (2009): Várda LA–Salgótarjáni BTC 17–2, –Kecskemét 2–5